google/wiki40b huggingface dataset:
Maciučiai

Istorija

XX a. pr. priklausė Ašmenos apskrities Dieveniškių valsčiui; Geranainių dvaro valda.
Lenkmečiu veikė lietuviška biblioteka ir meno saviveiklos būrelis. Iki 1954 m. Maciučių apylinkės centras.
Marš, marš, tra-ta-ta!

Marš, marš, tra-ta-ta! – 1964 m. Lietuvos kino studijoje sukurtas spalvotas filmas-pamfletas. Trukmė – 1 val. 18 min. Daug scenų filmuota Švėkšnoje, šalia bažnyčios.
Christburgo taika

Christburgo taika arba Kristburgo taika – sutartis, sudaryta 1249 m. vasario 7 d. Christburgo pilyje po prūsų pralaimėto 1242–1249 m. sukilimo tarp Vokiečių ordino, kuriam atstovavo didžiojo magistro Heinricho fon Hohenlojės padėjėjas Heinrichas fon Vidė ir prūsų sukilėlių iš Pamedės, dalies Varmės ir Notangos žemių. Tarpininkavo popiežiaus Inocento IV legatas Lježo (Belgija) arkidiakonas Jokūbas.

Sutartis

Prūsai sutiko priimti krikščionybę ir pripažinti Vokiečių ordino valdžią. Sutartis skelbė, kad popiežius priėmusiems krikščionybę prūsams suteikia laisvę, teisę būti dvasininkais. Apsikrikštiję prūsų didikai (vitingai) galėjo tapti riteriais. Naujakrikščiams pažadėta teisė savo kilnojamąjį ir nekilnojamąjį turtą paveldėti, įsigyti ir įkeisti arba palikti testamentu. Parduoti nekilnojamąjį turtą leista sau lygiems - prūsams, vokiečiams ar pamarėnams, tačiau su sąlyga duoti Vokiečių ordinui užstatą, atitinkantį parduodamojo turto vertę, kad pardavusysis nepabėgtų pas pagonis ar kitus Vokiečių ordino priešus. Leista teisėtu būdu įgyti turtą. Jei kuris prūsas neturi įpėdinių, jam mirus nekilnojamasis turtas atitenka Vokiečių ordinui arba feodalui, kurio žemėje tas naujakrikštis gyvena. Kas savo kilnojamąjį arba nekilnojamąjį turtą užrašytų Bažnyčiai ar dvasininkui, tai per metus šis turtas turėjo būti parduotas mirusiojo giminėms, o gauti pinigai atiduoti Bažnyčiai arba dvasininkui, jeigu tas nebūtų padaryta, turtas turėjo atitekti Vokiečių ordinui.
Naujakrikščiams pažadėta teisė kelti bet kurias bylas ir būti atsakovais visuose teismuose. Prūsų pageidavimu pasaulietiniame teisme leista naudotis lenkų teise. Teisėta santuoka buvo laikoma sudaryta tik bažnyčioje su liudytojais. Teisėtais įpėdiniais laikomi iš tokios santuokos gimusieji.
Pamedėnai pasižadėjo 1249 m. pirmoje pusėje pastatyti 13 bažnyčių, varmiai – 6, notangai – 3 bažnyčias. Naujakrikščiai įsipareigojo tas bažnyčias aprūpinti žeme (kiekvienai po 8 ūbus žemės: 4 ūbus lauko ir 4 - miško), mokėti dvasininkams dešimtinę (nuo 20 margų žemės, be to, duoti 2 jaučius, arklį ir karvę), visus tautiečius per mėnesį priversti krikštytis. Christburgo taika reikalavo iš naujakrikščių prūsų atsisakyti pagoniškųjų apeigų ir papročių, kai kurie jų nurodyti. Tų tėvų, kurie per mėnesį nepakrikštijo vaikų, turtą naujakrikščiai pasižadėjo konfiskuoti, o atkakliai per mėnesį nesikrikštijančius suaugusiuosius išvyti vienmarškinius iš krikščionių gyvenamų sričių. Naujakrikščiai pasižadėjo nesudarinėti sutarčių prieš Vokiečių ordiną, didįjį magistrą, riterius bei vienuolius ir ginkluoti eiti su jais į visus karo žygius. Tokiems prūsams patekus į nelaisvę Vokiečių ordinas stengtųsi juos išlaisvinti. Pabrėžta, kad naujakrikščių teisės ir laisvės galioja tol, kol šie nenusidės, t. y. vykdys visus įsipareigojimus ir bus paklusnūs Vokiečių ordino valdžiai.
Christburgo taika suteikia unikalių žinių apie to meto baltų visuomenę.
Senosios Įpilties II senosios kapinės

Kapinės

Įrengtas aukštumoje, pakilesnėje vietoje. Laidojimo žymių nesimato. Paviršius lygus. Teritorija apaugusi mišriu mišku, kuriame dominuoja spygliuočiai.
Teritorijos plotas – apie 0,02 ha.
1,11 km į pietus yra Senosios Įpilties I senosios kapinės-Maro kapeliai, 0,25 km į šiaurės vakarus – Senosios Įpilties II piliakalnis-Karo kalnas.

Istorija

Veikė XVI–XVIII a. Vadinamos Kapeliais (žem. Kapalē). Kapines uždarius, XIX a. jose laidoti savižudžiai, neatpažinti skenduoliai, nekrikštyti kūdikiai.
XX a. kapinėse stovėjo monumentalus kryžius, kuris 8 dešimtmetyje sunyko.
2012 m. žvalgė Julius Kanarskas.
Zimbabvė Rodezija

Zimbabvės Rodezijos vyriausybė

Per trumpą Zimbabvės Rodezijos egzistavimo laikotarpį įvyko vieneri rinkimai, po kurių buvo sudaryta trumpai gyvavusi dvirasė vyriausybė.
Respubliką valdė ministras pirmininkas ir kabinetas, išrinkti 100 narių Asamblėjos rūmuose iš daugumos partijos. Iš 40 narių sudarytas senatas veikė kaip aukštieji rūmai. Abeji rūmai rinko prezidento, kieno vardu veikė vyriausybė.

Senatas

Zimbabvės Rodezijos senatas turėjo 40 narių. Po 10 senato narių išrinkdavo Asamblėjos rūmų baltaodžiai nariai ir juodaodžiai nariai iš bendrųjų sąrašų. Po 5 narius parinko Mašonalando ir Matabelelando vadų tarybos. Likusius narius ministro pirmininko patartas tiesiogiai skyrė respublikos prezidentas.

Prezidentas

Zimbabvės Rodezijos prezidentą rinko visi parlamento nariai. 1979 m. gegužės 28 d. rinkimuose kandidatais į prezidentus buvo iškelti Josiah Zion Gumede (iš UANC) ir Timothy Ngundu Bateson Ndlovu (iš UNFP). Gumede laimėjo 80 balsų prieš 33 (1979 m. gegužės 29 d. Daily Telegraph pranešimas).

Ministras pirmininkas

Kadangi UANC partija turėjo 51 vietą iš 100, Abel Muzorewa buvo paskirtas Zimbabvės Rodezijos ministru pirmininku. Jis suformavo jungtinę vyriausybę su Janu Smitu, buvusiu ankstesniu ministru pirmininku (Rodezijos respublikos) ir tapusiu ministru be portfelio. A. Muzoreva pabandė į vyriausybę įtraukti kitas afrikiečių partijas, kurios rinkimus pralaimėjo.
Muzorevos vyriausybėje Rodezijos fronto nariai buvo teisingumo, žemės ūkio ir finansų ministrai. Baltaodžiai šalyje išlaikė valdžią civilinių tarnautojų, teisingumo sferose, policijoje ir ginkluotosiose pajėgose.
Būdamas valdžioje Muzoreva ieškojo būdų iš šalies pavadinimo pašalinti žodį Rhodesia. Faktiškai buvo priimta nauja nacionalinė vėliava su Zimbabwes Paukščiu.
Nacionalinė aviakompanija Air Rhodesia buvo pervadinta į Air Zimbabwe.
Eazy-Duz-It

Įrašai ir prodiusavimas

„Eazy-Duz-It“ albumas buvo įrašytas „Audio Achievements“, Toranse 1987–1988 m. Albumas buvo keturių krypčių, kurias sudarė Eazy E, MC Ren, Ice Cube ir The D.O.C.. Visi šie atlikėjai, išskyrus Eazy E rašė dainoms žodžius, Eazy E pasakodamas apie savo kasdienybę taip sukūrė idėjas dainų žodžiams.
Albumą prodiusavo Dr. Dre ir DJ Yella, kurių darbas buvo išgirtas kelių kritikų. Jason Birchmeier iš Allmusic atkreipė nemažą kiekį dėmesio į albumo prodiuserių darbą, sakydamas, jog Dr. Dre ir DJ Yella sukūrė unikalų jų pačių stilių.
PS Barito Putera

Istorija

Klubo ištakos siekia 1988 m. 2011/2012 m. sezone tapo šalies čempionais.
Neregėta Lietuva

„Neregėta Lietuva“ – menininko, verslininko Mariaus Jovaišos padarytų nuotraukų albumas, kuriame pavaizduotas Lietuvos kraštovaizdis iš oro. Fotoalbume po nuotraukomis pateikiami vietovių aprašymai.
Albumu siekiama parodyti, jog Lietuva yra tokia pat graži, kaip ir kitos, egzotiškos šalys. „Neregėtos Lietuvos“ nuotraukose – ne tik garsios, bet ir mažiau lankomos, užmirštos Lietuvos vietos.
M. Jovaiša atliko 51 skrydį, ore praleido 88 valandas ir padarė beveik 20 000 nuotraukų, iš kurių į „Neregėtą Lietuvą“ įdėjo beveik 300.
Nuotraukų albumas „Neregėta Lietuva“ buvo kuriamas 2006–2007 m. Visos fotoalbumo nuotraukos buvo daromos iš oro (baliono, malūnsparnio ir kt.), išskyrus naktines Trakų nuotraukas. Marius Jovaiša daugiausia nuotraukų padarė anksti ryte arba saulėlydžio metu.
Bendradarbiaujant su Andriumi Mamontovu, kartu su knyga pristatytas dainos „Marso Kanjonai“ vaizdo klipas, sukurtas iš skaitmeniniu būdu apdorotų judančių vaizdų.
Suchoj Su-30

Projekto atsiradimo priežastys

Originalus Su-27 turėjo geras skrydžio nuotolio charakteristikas, tačiau tuometės Tarybų Sąjungos oro gynybos pajėgos norėjo turėti dar geresnių charakteristikų lėktuvą. Taip 1986 m. atsirado Su-27PU (pirminė platforma Su-27UBK) versija, galinti atlikti ilgo nuotolio gaudančiojo naikintuvo ar oro vadavietės funkcijas.
Šios modifikacijos lėktuvas turėjo sudvigubinto pilno valdymo galimybę, nes ilgo nuotolio misijose pilotai pavargsta (ir valdymu keičiasi tarpusavyje). Pirmieji du prototipai savo bandomąjį skrydį atliko 1989 m. gruodžio 31 d.

Dizainas

Su-30 universalus dvivietis naikintuvas, oro stabdis įrengtas už pilotų kabinos.

Skrydžio charakteristikos

Turėdamas integruotą trijų dimensijų traukos reguliavimą, lėktuvas išskirtinai manevringas, turintis labai geras pakilimo/nusileidimo charakteristikas. Jame įdiegtos elektroninės skrydžio valdymo sistemos pakeitė įprastines mechanines, kuriomis buvo valdomi išoriniai oro srautai, todėl pilotui lėktuvas tapo lengviau kontroliuojamu atliekant aukštojo pilotažo manevrus (pavyzdžiui, Pugačiovo kobrą).

Varikliai

Naikintuve sumontuoti du Saturn AL-31 varikliai su žemo slėgio turboventiliatorių apėjimu bei greitėjimo (forsažo) kameromis. Šitai leidžia Su-30 dideliame aukštyje išvystyti dviejų machų greitį, o žemame aukštyje skristi iki 1350 km/h.
Su įprastu, apie 5-ias tonas, kuro kiekiu naikintuvas gali vykdyti iki 5-ų valandų trunkančias kovines operacijas, nuskrendant apie 3000 km. Naudojantis kuro papildymo ore galimybe, skrydžio nuotolį galima padidinti iki 5000 km arba leisti atlikti iki 10-ies valandų skrydį kruiziniame aukštyje.

Aviacijos elektronika

Šiame lėktuve įdiegtas autopilotas leidžia pastarajam valdyti naikintuvą ir žemame aukštyje, pasinaudojant integruotu žemės reljefo sekimo radaru. Autopilotas gali atlikti pilną skrydį kovinėje grupėje bei maršruto pabaigoje automatiškai nutupdyti Su-30 oro bazėje, aprūpintoje reikiamą nusileidimo informaciją perduodančia įranga.

Sirija

Keliolika Su-30SM lėktuvų, priklausančių Rusijai, dalyvauja Rusijos karinėje misijoje Sirijoje, jos pilietinio karo metu, Sirijos pajėgų pusėje. 2015 m. rugsėjį buvo pastebėti keli naikintuvai, o 2015 m. gruodžio mėnesį iš palydovo buvo aptikta 16 šių naikintuvų, dislokuotų Latakijos provincijoje įsikūrusioje karinėje oro bazėje.
Kenji Kawai

Biografija ir karjera

Metęs branduolinės inžinerijos studijas Tokijo Tokai universitete, Kendžis ėmė studijuoti muziką Šobi muzikos akademijoje. Tačiau po pusės metų taip pat metė. Kartu su keliais draugais įkūrė fusion roko grupę „Muse“, su kuria dalyvavo įvairiuose muzikos turnyruose. Turnyrų metu grupės nariai įgavo pakankamai patirties ir nusprendė pasukti savais keliais.
Palikęs grupę, namuose įkurtoje studijoje pradėjo rašyti muziką, skirtą televizijos reklamoms. Įrašinėdamas muziką radijo aktoriui bei įgarsintojui Yūji Mitsuya, jis susipažinimo su režisieriumi Naoko Asari, kuris jam patarė kurti anime garso takelius. Vėliau ėmė kurti muziką ir vaidybiniams filmams. Prie kelių projektų dirbo kartu su režisieriumi Mamoru Ošiu, taip pat parašė muziką visiems Hideo Nakatos filmams.
Kavai pelnė Honkongo kino apdovanojimą bei „Annie“ apdovanojimą muzikos srityje, taip pat dauguma jo sukurtų filmų garso takelių buvo nominuoti apdovanojimams.
Šventapilė

Ekonomika

1939 m. miestelyje buvo trys mokyklos, ligoninė, duonos kepykla, pieninė, mašinų statybos įmonė, plieno liejykla, plytinė ir aviacijos remonto įmonė. Per Mamonovą praeina platusis ir siaurasis geležinkelis iš Kaliningrado į Lenkiją.
Po karo išplėtota žuvies apdirbimo pramonė. Didžiausia įmonė – Mamonovo žuvies konservų kombinatas (Мамоновский рыбоконсервный комбинат), kurioje dirba 600 žmonių. Mamonovo agrofirma augina sabalus, nutrijas ir kitus švelniakailius žvėrelius. Bendroje Rusijos ir Lenkijos įmonėje „Mūsų stilius“ (Наш Стиль) gaminami baldai.
Albertas Nargėlas

Biografija

Mokėsi Leliūnų pradžios mokykloje ir Leliūnų progimnazijoje, 1953 m. baigė Utenos 1-ją vidurinę mokyklą. 1953–1958 m. studijavo Kauno politechnikos instituto (KPI) Elektrotechnikos fakultete, įgydamas elektros stočių, tinklų ir sistemų specialybės inžinieriaus-elektriko specialybę. 1958–1960 m. Petrašiūnų elektrinės inžinierius. 1960–1963 m. KPI aspirantas, 1963–1965 m. Mokslinių tyrimų sektoriaus vyresnysis inžinierius.
1965–1968 m. KPI Elektros sistemų katedros vyresnysis dėstytojas. 1967 m. technikos mokslų kandidatas.  1968–1974 m. Elektros sistemų katedros docentas, 1974–1984 m. katedros vedėjas, 1984–2003 m. KPI (nuo 1990 m. KTU) docentas, nuo 2003 m. Elektros sistemų katedros profesorius.

Mokslinė veikla

Mokslino darbo sritis – elektros sistemų automatinis valdymas ir modeliavimas. Paskelbė apie 150 straipsnių elektros sistemų modeliavimo bei automatizavimo klausimais Lietuvos ir užsienio šalių (Rusija, Ukraina, Latvija, Azerbaidžanas, Lenkija, Švedija, Norvegija, Vokietija, Ispanija) moksliniuose žurnaluose bei mokslinių darbų rinkiniuose. 1998–2000 m. įvairių komisijų, svarsčiusių Lietuvos energetikos strategijos ir plėtros problemas, narys. 2001–2003 m. dalyvavo ruošiant norminę techninę dokumentaciją: elektros įrenginių įrengimo taisykles, automatinio generacijos valdymo ir priešavarinės automatikos reglamentus.
Sandra Studer

Sandra Studer (g. 1969 m. vasario 10 d. Ciuriche) – Šveicarijos televizijos laidų vedėja ir dainininkė.
Sceniniu vardu Sandra Simó ji atstovavo Šveicarijai 1991 m. Eurovizijos dainų konkurse, su italų kalbos daina „Canzone per te“ užėmė 5-ąją vietą.
Dabar yra pagrindinė Šveicarijos televizijos asmenybė. Studer anksčiau pasirodė 1990 m. Šveicarijos Eurovizijos atrankoje su daina „Lo so“, kuri užėmė paskutinę vietą. Pastaraisiais metais ji vedė Šveicarijos ir Vokietijos nacionalines atrankas į Euroviziją.
Ledyno ragas

Ledyno ragas yra JAV, Kalifornijoje, Josemičio nacionaliniame parke. Jis yra aukščiausias taškas virš Josemičio slėnio. Aplink jį yra uolos ir Mercerio upė. Priešais jį yra Aukštutiniai ir Žemutiniai kriokliai. Ledyno ragas yra vienas aukščiausių virš žemės paviršiaus iškilusių taškų, kuri yra nesunkiai pasiekiama per Siera Nevados kalnų grandinę.
Ulmas

Istorija

Ulmo miestas minimas jau 854 m. 1163 m. miestas gavo miesto teises. Tuo metu Ulmas buvo laisvasis imperijos miestas. Nuo 1376 m. Ulmas tampa svarbiausiu Švabijos miestų sąjungos miestu. 1805 m. prie Ulmo įvyko Ulmo mūšis.
Tervetė

Geografija

Gyvenvietė išsidėsčiusi kalvotoje vietovėje prie kelio  153  Joniškis–Žagarė–Naujoji Akmenė  – P95 Jelgava ir prie Tervetės upės.
Artemisos provincija

Geografija

Būdingas paviršius – lyguma. Auginami vaismedžiai, cukranendrės, kavamedžiai, ryžiai, bulvės ir kt. daržovės.
Alfonsas Grigaitis

Biografija

Gimė 1929 m. sausio 22 d. Padubysyje. Nuo 1977 m. balandžio 11 d. iki 1984 m. lapkričio 30 d. buvo Alytaus miesto meras. A. Grigaičio pastangų dėka išsiplėtė miesto pramonė, įsikūrė stambiausios Alytaus pramonės įmonės, pradėti statyti pirmieji gyvenamieji mikrorajonai. 2000 m. tapo pirmuoju miesto garbės piliečiu.
Annie M. G. Schmidt

Biografija

Būsimoji rašytoja gimė nedideliame Kapelės miestelyje, prie jūros. Tėvas – reformatų pastorius, labai išsilavinęs žmogus. Motina dirbo mokytoja, tačiau po vestuvių šį darbą metė. Manoma, jog rašytojos tėvų santuoka nebuvo laiminga.
Vaikystėje Anė Šmit skaitė Anderseno pasakas ir parašė pirmuosius savo kūrinius. Baigusi mokyklą, išvyko į Vokietiją, dirbo tarnaite. Grįžusi į Olandiją, pradėjo studijuoti teisę ir bibliotekininkystę. Vėliau įsidarbino vaikų bibliotekoje.
1951 m. Anė Šmit pradėjo spausdinti trumpas istorijas apie du geriausius draugus – Jipą ir Janikę (ol. Jip en Janneke). Atskira knyga jos išleistos 1956 m. Iš viso pasirodė net penkios knygelės apie Jipo ir Janikės nuotykius.
1950 m. pasirodė pirmasis autorės eilėraščių rinkinys „Mažasis arbatinukas ir kiti eilėraščiai“ (ol. Het Fluitketeltje en andere versjes). Vėliau beveik kasmet išleisdavo po vien poezijos rinkinį. Šmit kūryboje gausu tautosakos elementų, apstu kalbančių gyvūnų, keistų ponų, visi vaikai – nenuoramos.
Vėliau kūrė prozą ir poeziją, pelnė ne vieną apdovanojimą. Pasisakė prieš nuobodžią didaktinę literatūrą.
Anė Šmit buvo ištekėjusi, turėjo sūnų, kurį laiką gyveno Prancūzijoje.
Sulaukusi 84-erių metų, rašytoja nusižudė. Palaidota Amsterdame.
Lozanos tarptautinė konferencija

Lozanos tarptautinė konferencija – 1922 m. lapkričio 20 d. - 1923 m. liepos 24 d. vykusi konferencija dėl Antantės valstybių taikos su Turkija ir dėl ir Juodosios jūros sąsiaurių režimo.

Konferencija

Dalyvavo Didžiosios Britanijos, Graikijos, Italijos, Japonijos, Prancūzijos, Rumunijos, Turkijos ir JAV (stebėtojos teisėmis) delegacijos. Bulgarijos ir Sovietų Rusijos atstovams dalyvauti leista tik svarstant Juodosios jūros sąsiaurių režimą.
TSRS delegacija siūlė uždrausti sąsiauriais plaukioti karo laivams, leisti laisvą jūrų prekybą. Didžioji Britanija, remiama kitų Antantės šalių, reikalavo demilitarizuoti sąsiaurių zoną, leisti jais plaukioti visų valstybių karo laivams, įvesti tarptautinę kontrolę, kurioje turėtų dalyvauti Antantės valstybių atstovai. Turkija tam buvo bepritarianti, bet dėl nepalankių jai taikos sutarties sąlygų 1923 m. vasario 4 d. derybas nutraukė.
Derybos buvo atnaujintos balandžio 23 d., Antantei ir Turkijai susitarus dėl abipusių nuolaidų. Liepos 24 d. pasirašyta Lozanos taika ir sąsiaurių režimo konvencija (TSRS ją pasirašė rugpjūčio 1 d.), kuria numatyta demilitarizuoti sąsiaurių zoną, leisti jais plaukioti visų šalių kariniams ir prekybiniams laivams. TSRS konvencijos neratifikavo, nes ji kėlė grėsmę jos ir kitų Juodosios jūros šalių saugumui. Susitarimai galiojo iki 1936 m., kai Montro konferencijoje buvo parengta kita konvencija.
Šalniai

Aplinkinės gyvenvietės

Upeliškis (Biržai) – 2,6 km
BIRŽAI – 19 km 
Nausėdžiai – 3,6 km
Daunoriai – 2 km
Deikiškiai – 4,1 km
Lamokėliai – 1,1 km
Meilūnai – 0,6 km
Andrés Aguilar Mawdsley

Biografija

Baigė politikos, socialinių mokslų studijas Universidad Central de Venezuela, daktaras. McGill University (Kanada, Montreal) baigė podiplomines teisės studijas, teisės magistras.
Nuo 1948 m. Universidad Central de Venezuela, nuo 1954 m. – taip pat Universidad Católica Andrés Bello dėstė civilinę teisę. Nuo 1958 m. abiejų Universitetų profesorius. Nuo 1958 iki 1962 m. Venesuelos teisingumo ministras, po to nuo 1963 iki 1965 m. ambasadorius (JT biuras, Ženeva, Šveicarija). Nuo 1975 iki 1983 m. Venesuelos valstybinės naftos bendrovės „Petróleos de Venezuela“ teisės patarėjas, teisininkas (juriskonsultas).
Institut de Droit international narys.
Karmaksas

Istorija

Gyvenvietė įkurta 1891 m., kai apsigyveno Džordžas V. Karmaksas (jo vardu ir pavadinta). Iki tol užklysdavo aukso ir sidabro ieškotojai.
Šiuo metu turi kaimo statusą.
Vaškivciai

Istorija

Vaškivciai rašytiniuose šaltiniuose minimi nuo 1431 m.
Kazitiškio Šv. vyskupo Stanislovo bažnyčia

Istorija

Kazitiškio dvaro savininkai Belikavičiai 1745 m. pastatė medinę bažnyčią ir pakvietė vienuolius unitus. Vienuolynas ir bažnyčia 1834 m. uždaryti, įrengta stačiatikių cerkvė. Žemaičių vyskupas Motiejus Valančius paragino Salako kleboną pastatyti Kazitiškyje koplyčią. Ji pastatyta 1860–1862 m., 1864 m. Rusijos valdžios uždaryta.
Į Kazitiškį 1905 m. paskirtas kunigas Jonas Rimkūnas iš senosios bažnyčios pastatė kleboniją. Viename jos gale įrengė altorių ir pradėjo laikyti pamaldas. 1906–1908 m. pastatyta dabartinė mūrinė bažnyčia. Ją 1909 m. konsekravo Žemaičių vyskupas Gasparas Cirtautas. 1920 m. bažnyčia atsidūrė Lenkijos okupuotoje teritorijoje. 1925 m. įkurta parapija. 1934 m. suburtam lietuvių chorui okupacinė valdžia draudė repetuoti. Klebonas Vincas Bobinas (Kazitiškyje nuo 1928 m.) už lietuvišką veiklą nuteistas 5 m. kalėti. 1938 m. bažnyčia suremontuota.
2016 m. balandžio 5 d. degė ši bažnyčia. Apdegė altorius, aprūko sienos. Tai antras kartas, kai Ignalinos rajone per savaitę degė antra bažnyčia. Pirmąkart degė medinė Ceikinių Švč. Mergelės Marijos Vardo bažnyčia.

Architektūra

Bažnyčia neogotikinė, bazilikinė, dvibokštė, su žemesne apside. Vidus 3 navų. Šventoriaus tvora metalinė.
Grenlandijos vėliava

Grenlandijos vėliava – stačiakampė, padalinta į dvi vienodo aukščio horizontalias juostas: virštutinė – balta, apatinė – raudona. Per centrą, paslinktas link flagštoko, horizontaliai padalintas į dvi dalis – skritulys, kurio viršutinė dalis yra raudona, o apatinė – balta.

Istorija

Anksčiau naudota Danijos vėliava buvo pakeista į dabartinę vėliavą, kuri įteisinta 1985 m.
1973 m. buvo pasiūlyti pirmieji Grenlandijos vėliavos projektai, tačiau tik 1980 m. vyriausybė surengė konkursą. Iš daugiau kaip 500 variantų buvo atrinktas dabartinis vėliavos projektas.

Simbolika

Vėliavos spalvos pasiskolintos iš Danijos vėliavos.
Balta juosta simbolizuoja apsnigtas kalnų viršūnes, raudona – vandenyną. Skritulio baltoji dalis reiškia stūksantį vandenyje ledkalnį, raudonoji dalis – fiordus.
Felicijonas Bortkevičius

Biografija

Gimė 1897 m. birželio 9 d. Raudėnų miestelyje, Šiaulių apskr. bajoro šeimoje. Tėvai – Pranas Bortkevičius ir Ieva Klemanskaitė. 1912–1915 mokėsi Šiaulių gimnazijoje, baigė 5 klases. 1919 savanoriu stojo į Lietuvos kariuomenę. Mokėsi Karo mokykloje, kurią baigės 1919-12.16 buvo pakeltas į pėstininkų leitenantus ir paskirtas į 9-tą pėstininkų pulką. Buvo jaun. karininku, pulko komendantu, kuopos vadu, minosvaidžių komandos viršininku. Dalyvavo kovose prieš Lenkijos kariuomenę. 1920 buvo patekęs į lenkų nelaisvę, iš kurios po 20 dienų pabėgo. 1921 buvo paskirtas Kariuomenės teismo laikinuoju nariu. 1923 paskirtas prie Kariuomenės intendantūros. 1923-10-30 paleistas iš kariuomenės atsargon.
1924-12-20 Kaune vedė Stefaniją Domaševičiūtę. Gimė dvi dukros – Danutė Jadvyga 1925-10-09 ir Laimutė Galina 1929-10-21.
1924–1925 Šiaulių gimnazijoje eksternu išlaikė brandos atestato egzaminus ir 1925 įstojo į Lietuvos universiteto Teisės fakultetą. 1925–1926 tarnavo Prekybos departamento Prekybos skyriuje buhalterio padėjėju. Nuo 1926 tarnavo Vidaus reikalų ministerijoje Kriminalinėje policijoje politinės policijos skyriaus vyr. valdininku, veliau kvotų skyriaus vedėju. 1934 baigė Vytauto Didžiojo universiteto Teisės fakultetą, 1934-10 – 1935-08 studijavo Paryžiaus universitete Kriminalogijos institute baudžiamąją teisę. Buvo vienas labiausiai išsilavinusių departamento valdininkų.
Pertvarkius Kriminalinę policiją į Valstybės saugumo departamentą, 1936 paskirtas Valstybės saugumo policijos viršininku. Tarp 1936–1940 keletą kartu laikinai ėjo Valstybės saugumo departamento direktoriaus pareigas. F. Bortkevičius ėjo šias pareigas 1940-06-12 iki 1940-06-15, kai jis, kartu su Prezidentų, pasitraukė į vakarus.
1941–1942 su šeima gyveno Berlyne kur dirbo Allianz draudimo įmonėje. 1942–1945 su šeima gyveno Vienoje. Po karo su šeima atsidūrė JAV zonoje Vokietijoje ir 1949 emigravo į Australiją. Ten dirbo įvairiuose fabrikuose kai 1961 išėjo į pensiją. Mirė Melburne 1977-10-12.
Memeler Volksstimme

Memeler Volksstimme (Klaipėdos liaudies balsas) – socialistinės pakraipos dienraštis ėjęs Klaipėdoje vokiečių kalba 1919–1924 metais.

Istorija

Pirmas laikraštis išleistas 1919 m. gruodį. Buvo spausdinamas Vokietijos socialdemokratų partijos lėšomis. Laikraščio redaktorius buvo Erich Bührig. 1924 m. lapkričio 1 d. išspausdintas straipsnis Die Volksschule ist in Gefahr! (Liaudies mokykla pavojuje). Straipsnis buvo apie lietuvį mokytoją, kažkurioje krašto mokykloje parašiusį lentoje sakinį: „Lietuva – mūsų tėvynė!“ Straipsnyje nenurodyta nei mokytojo pavardė, nei mokykla. Straipsnyje rašoma: „Mes klausiame, nuo kada Lietuva mūsų tėvynė, nuo kada nėra mūsų gražiojo Klaipėdos krašto?“ bei „Lietuva negali niekada būti mūsų tėvynė, kol mes dar branginame ir gerbiame savo kultūrą!“. 1924 m. pabaigoje laikraščio pavadinimas pakeistas į Memelländische Volkszeitung (Klaipėdos krašto liaudies laikraštis).
Aleksandravėlės valsčius

Aleksandravėlės valsčius buvo šiaurės rytų Lietuvoje. Centras – Aleksandravėlė.
Darvaza

Pragaro vartai

Ties Darvaza plyti labai dideli gamtinių dujų telkiniai. 1971 m. geologai, gręždami paviršių, atrado didelę požeminę ertmę, pripildytą dujų. Ertmė įgriuvo ir susidarė ~70 m skersmens duobė. Kad būtų išvengta nuodingų dujų nuotėkio, ertmė uždegta, tikintis, kad dujos sudegs per kelias dienas. Tačiau Darvazos dujų duobė tebedega iki šiol. Vietiniai ją praminė „pragaro vartais“. Degdamos dujos išskiria daug anglies dvideginio ir prisideda prie klimato atšilimo. 2010 m. prezidentas Gurbangulis Berdimuhamedovas nurodė ertmę užpilti. Ateityje planuojama pradėti gretimų dujų telkinių eksploataciją.